Sekuel Godzilla vs. Kong Akan Ditayangkan Pada 2024
Godzilla dan King Kong akan kembali ke layar perak seawal 2024 selepas Warner Bros. dan Legendary Pictures menetapkan tarikh tayangan untuk sekuel Godzilla vs. Kong. Filem yang masih belum mempunyai tajuk itu ditetapkan tayangan pada 15 Mac 2024, tiga tahun selepas pelancaran Godzilla vs. Kong. Filem ini akan ditayangkan di pawagam IMAX. Butiran lanjut mengenai filem akan datang masih belum diketahui. Hanya pelakon Dan Stevens dan pengarah Adam Wingard disahkan kembali dalam ansuran terbaru francais Monsterverse.  Laporan awal menyebut, filem akan datang mungkin diberi tajuk Son of Kong. Projek terbaru itu akan diterbitkan oleh Eric McLeod, Mary Parent, Alex Garcia, Thomas Tull, dan Jon Jashni. Filem tahun 2021, Godzilla vs. Kong, diarahkan oleh Wingard berdasarkan skrip yang ditulis oleh Eric Pearson dan Max Borenstein. Ia dibintangi oleh Alexander Skarsgård, Millie Bobby Brown, Rebecca Hall, Brian Tyree Henry dan banyak lagi. Filem tersebut berjaya memperoleh kutipan kasar lebih daripada $460 juta di box office seluruh dunia.